b"\n_START_ARTICLE_\nLlu\xc3\xads Mercader\n_START_SECTION_\nBiografia\n_START_PARAGRAPH_\nLlu\xc3\xads Mercader naix a Sagunt l'any 1444, parent dels barons de Bunyol. Estudia en les universitats de Val\xc3\xa8ncia, humanitats, i Salamanca, matem\xc3\xa0tiques, arts i teologia i, posteriorment, es doctora en aquesta darrera universitat en ambd\xc3\xb3s drets._NEWLINE_En 1468 entra en la cartoixa de Valldecrist, on ocupa als pocs anys el c\xc3\xa0rrec de mestre de novicis i, en 1476, \xc3\xa9s nomenat procurador. En 1488 \xc3\xa9s elegit prior de la cartoixa de Porta Coeli i, a l'any seg\xc3\xbcent, ocupa el mateix c\xc3\xa0rrec a Valldecrist. Posteriorment \xc3\xa9s nomenat visitador de la prov\xc3\xadncia de Catalunya en el Cap\xc3\xadtol General de 1490 i visitador d'Alemanya en 1494._NEWLINE_Ferran el Cat\xc3\xb2lic l'envia com ambaixador a diversos estats: al regne d'Hongria, regnant Vladislau II, per resoldre la destinaci\xc3\xb3 de la dot de Beatriu d'Arag\xc3\xb3., a l'\xc3\x80ustria de Maximili\xc3\xa0 I i, en 1499, als Estats Pontificis, on viu dos anys i mant\xc3\xa9 una bona relaci\xc3\xb3 amb Alexandre VI._NEWLINE_Tornat a la Pen\xc3\xadnsula en 1501, el rei Ferran li assigna la reforma dels ordes mendicants de la Corona d'Arag\xc3\xb3, especialment en el Regne de Val\xc3\xa8ncia. En 1504 \xc3\xa9s nomenat conseller i confessor del rei i, amb ell, es trasllada a N\xc3\xa0pols, on viu fins a 1507. Els anys seg\xc3\xbcents els viu amb protestes de la seva orde per desatenci\xc3\xb3 de les seves obligacions, provocada pels diversos serveis al rei._NEWLINE_Llu\xc3\xads Mercader, amb una llarga traject\xc3\xb2ria de serveis a la Corona, \xc3\xa9s presentat pel rei i nomenat inquisidor general de la Corona d'Arag\xc3\xb3 i del regne de Navarra per Lle\xc3\xb3 X el 15 de juliol de 1513. Tamb\xc3\xa9, presentat pel rei, \xc3\xa9s nomenat bisbe de Tortosa per Lle\xc3\xb3 X el 20 de maig de 1513, pren possessi\xc3\xb3 el 13 de gener de 1514 i, durant el seu mandat, se sap que realitza una visita ad limina, mitjan\xc3\xa7ant procurador, el 9 de febrer del mateix any, dinamitza la construcci\xc3\xb3 de la catedral amb l'aportaci\xc3\xb3 de 400 escuts anuals i encarrega al morisc convers Joan Andreu la redacci\xc3\xb3 del tractat anomenat Confusi\xc3\xb3n de la secta mahom\xc3\xa1tica y del Alcor\xc3\xa1n (1515)._NEWLINE_Mor el 9 de juliol de 1516, a Bunyol estant, i les seves despulles es dipositaren en la capella de santa Magdalena de la cartoixa de Valldecrist."